《赋得短歌行送张一清》
明代·郑文康

年年别家来上道，天下名山半曾到。能书能画复能诗，彷佛潘郎少年貌。

双瞳点漆髯如油，步趋轻举神仙流。销暑爱眠白薤簟，御寒长着黑貂裘。

锦囊一方色如土，此物人看共称古。常时携置行李中，盛贮瑶琴共梅谱。

平生懒上侯门书，等闲虚度三十余。耻逐山翁跨黄犊，从教学士悬金鱼。

往来厌杀人家俗，每向禅房伴僧宿。竹窗啼鸟日三竿，起沐尚嫌眠未足。

一奴双鬟如处女，脱却方言学汉语。客来烹茗爇炉熏，礼节犹能动宾主。

湖海交游多义气，独我两人尤得意。相逢握手对君言，自分我言君必记。

前年来醉苏台春，去年去踏临安尘。今年春归忽三载，岁月无情多误人。

莫恋江南春意早，闻说金陵春更好。买花沽酒须及时，免使旁人笑将老。

作者简介：（1413—1465）苏州府昆山人，字时乂，号介庵。正统十三年进士。观政大理寺，寻因疾归。父母相继亡故后，绝意仕进，专心经史。好为诗文。有《平桥集》。